"Пътят на любовта" на магистрала "Марица" се оказа към най-стария манастир в Европа
Сн. бТВ "Пътят на любовта", отбивка от магистрала "Марица" при 22-ия километър, се оказа "път на любовта към бога" по думите на бившата кметица на село Златна ливада Ирина Панева пред бТВ. Причината отклонението на магистралата води до манастира "Св. Атанасий", който се смята за най-стария действащ манастир в Европа, основан от самия Александрийски патриарх Атанасий през 344 г. Бившата кметица на селото, която беше обявена за "знойна красавица" успяла да осигури парите за прокарване на пътя до манастира чрез "любовна тръпка" по думите на инж. Илия Запрянов, отрече изобщо да се е познавала с бившия пътен шеф Лазар Лазаров. Видяло го за първи път на откриването на магистралата. Ирина Панева не е първа младост и в момента няма вид на "знойна красавица" се видя от кадрите на бТВ. Лазаров пък нарече твърденията на Запрянов "простотии" и се закани да съди пътният експерт. "Много ми е трудно да коментирам такива простотии в сериозно предаване, но няма как да ги подмина с лека ръка, защото той хвърли абсолютно безпочвени обвинения в пространството, за което, разбира се, ще си потърся правата, тъй като той урони престижа на моето име", каза Лазаров пред бТВ. "Не приемам за сериозно, морално и психически стабилно да се хвърлят такива грозни обвинения в ефир", допълни той. Лазаров отрече да познава бившата кметица на селото и твърди, че не е разговарял с нея дори по телефона. Уточни, че е виждал пътния инженер Запрянов два пъти и в "двата случая си говорихме за извънземни и илюминати – това са му основните теми за разговор". Съществувал ли е пътя в проекта за магистрала "Марица" Лазаров отхвърли и обвинението на Запрянов, че пътят не е съществувал в първоначалния проект за строителството на магистрала "Марица". "Пътят, като преминаване през автомагистралата, го има в основния проект, но като селскостопански прокар. Това означава, че там има съоръжение с местен път, през който селскостопанската техника да минава от площите от едната страна на магистралата до тези от другата страна. Става въпрос за подлез и той съществува в основния проект. Цялата връзка, която е в сервитута на магистралата, е по основния проект. След това строителите използват тази връзка като служебен път за тяхната техника. Със сигурност не са отделяни допълнително пари. Прокуратурата обаче прави проверка заради сигнал, предполагам от същия човек", обясни Лазаров. От бТВ съобщиха, като се позоваха на информация от пътната агенция, че по документи изграждането на този път първоначално не бил предвиден. Лазаров уточни, че отсечката до селото и до манастира не е трябвало да бъде асфалтирана и там Агенцията "Пътна инфраструктура" няма пръст. "Всичко, което е правено, е правено в сервитута на магистралата и е било за обслужващ път на магистралата и служебен път по време на строителството", каза още Лазаров. Плащано ли е за несвършена работа - отговорността е на Запрянов Лазаров отхвърли обвиненията на Запрянов, че АПИ е платила на зелено около 22 млн. лв. на "Пътища Пловдив" за изкопни дейности, които не са извършени. "Говорим за дейността, която трябва да извършва същият този г-н Запрянов като зам.-ръководител на надзорния екип на обекта. В това си качество той има задължение да подписва всички сертификати и да удостоверява извършените работи. Т.е., ако той е съставял документи с невярно съдържание, да си носи отговорност", каза Лазаров. Лазаров отрече и друго обвинение на Запрянов, че магистралата е построена върху глина. "Този човек говори нелепи неща", каза бившия пътен шеф. За разследването на прокуратурата във връзка с дадените 51 млн. лв. допълнително за строителството на участъка от Оризово до Димитровград на магистрала "Марица" на "Пътища Пловдив", която по това време е собственост на Георги Гергов, Лазаров коментира, че "поръчката е изготвена и изпълнена по всички законоустановен правила в държавата". Италианската фирма печели търга за 160 млн. лв. с ДДС на база на проект от възложителя, изготвен преди 30 години. Въпреки всички актуализации, има пропуски по отношение на геологията. Именно на такъв пропуск се натърква фирмата и още през 2011 г. сезира възложителя АПИ за пропуска и възникнали форсмажорни обстоятелства, обясни Лазаров. Процедурата започва в началото на 2014 г., независими одити проверяват исканията на компанията и ги потвърждават. Следва техническо задание и поръчка, за която се обявява открита процедура. Не имало договорка между мен и "Пътища Пловдив", каза Лазаров. Полезна ли ви беше тази статия? Ще се радваме, ако подкрепите електронното издание Mediapool.bg, за да може и занапред да разчитате на независима, професионална и честна информационно - аналитична медия. Подкрепете ни